PM बोले- उन्होंने गुलामी की मानसिकता खत्म की, एक भारत-श्रेष्ठ भारत का विजन उनकी प्रेरणा
Chhatrapati Shivaji Maharaj 350th Coronation Ceremony - PM Narendra Modi Says Shivaji Ended Mentality Of Slavery. प्रधानमंत्री नरेंद्र मोदी ने छत्रपति शिवाजी महाराज के राजतिलक के 350 साल पूरे होने पर देशवासियों को संबोधित किया। उन्होंने कहा, छत्रपति शिवाजी महाराज ने गुलामी की मानसिकता खत्म की।
महाराष्ट्र के रायगढ़ किले में मराठा योद्धा छत्रपति शिवाजी महाराज के राज्याभिषेक की 350वीं वर्षगांठ मनाई जा रही है। महाराष्ट्र में 7 दिनों तक चलने वाले समारोह के पहले दिन प्रधानमंत्री नरेंद्र मोदी का वीडियो मैसेज टेलीकास्ट किया गया। मैसेज में उन्होंने कहा- छत्रपति शिवाजी महाराज ने गुलामी की मानसिकता खत्म की।
PM ने कहा, 'जब उनका राज्याभिषेक हुआ था तब स्वराज का नारा चारों दिशाओं में गूंजा था। शिवाजी ने हमेशा भारत की एकता और अखंडता को सर्वोपरि रखा। आज एक भारत-श्रेष्ठ भारत के विजन में उनके विचारों की परछाई है। राष्ट्र कल्याण और लोक कल्याण उनकी शासन व्यवस्था के मूल तत्व रहे हैं।' 
PM मोदी के भाषण की 3 बड़ी बातें...
छत्रपति शिवाजी महाराज साहस के प्रतीक, उनका जीवन प्रेरणा स्त्रोत
PM मोदी ने कहा कि छत्रपति शिवाजी महाराज साहस के प्रतीक हैं और उनका जीवन तथा आदर्श प्रेरणा के स्रोत हैं। राज्य और प्रजा का कल्याण छत्रपति शिवाजी महाराज के शासन का मूल सिद्धांत था। उनका राज्याभिषेक दिवस नई चेतना, नई ऊर्जा लेकर आया है। शिवाजी महाराज का राज्याभिषेक उस कालखंड का एक अद्भुत और विशिष्ट अध्याय है।
शिवाजी महाराज ने विश्वास जगाया कि खुद का शासन संभव है
पीएम मोदी ने कहा, छत्रपति शिवाजी महाराज का व्यक्तित्व अद्भुत था। उन्होंने स्वराज की भी स्थापना की और सुशासन कायम किया। वो अपने शौर्य के लिए भी जाने जाते हैं और अपने सुशासन के लिए भी।
सैकड़ों सालों की गुलामी ने हमारे देशवासियों का स्वाभिमान और आत्मविश्वास छीन लिया था। उस समय लोगों में विश्वास जगाना एक कठिन काम था। छत्रपति शिवाजी महाराज ने उस वक्त न केवल हमलावरों का मुकाबला किया, बल्कि लोगों में यह विश्वास भी जगाया कि खुद का शासन संभव है।
गुलामी के निशान से नौसेना को मुक्ति दिलाई
PM मोदी ने कहा, शिवाजी ने भारत के सामर्थ्य को पहचान कर जिस तरह से नौसेना का विस्तार किया वो आज भी हमें प्रेरणा देता है। ये हमारी सरकार का सौभाग्य है कि छत्रपति शिवाजी महाराज से प्रेरणा लेकर पिछले साल हमने गुलामी के एक निशान से नौसेना को मुक्ति दी थी।
अंग्रेजी शासन की पहचान को हटा कर शिवाजी महाराज की राज-मुद्रा को जगह दी थी। दरअसल, 2 सितम्बर 2022 को भारत सरकार ने इंडियन नेवी के झंडे में बदलाव करते हुए इससे सेंट जॉर्ज क्रॉस को हटा दिया था। नए झंडे में एक तरफ सत्यमेव जयते लिखा है, जबकि दूसरी तरफ एंकर बना हुआ है। ये शिवाजी महाराज की शाही मुहर है।
महाराष्ट्र की नदियों से इकट्ठा किए गए जल से हुआ शिवाजी का प्रतिमा का जलाभिषेक
शिवाजी के राज्याभिषेक को लेकर रायगढ़ में आयोजित हुए कार्यक्रम में महाराष्ट्र के मुख्यमंत्री एकनाथ शिंदे और उपमुख्यमंत्री देवेंद्र फडणवीस ने भी भाग लिया। यहां वे विभिन्न रस्मों के हिस्सा बने। कल्चरल मिनिस्टर सुधीर मुनगंटीवार ने शिवाजी की प्रतिमा का जलाभिषेक किया। इसके लिए पूरे महाराष्ट्र की नदियों से जल इकट्ठा किया गया था।​​​​​​ इसके अलावा, शिवाजी महाराज की प्रतिमा पर हेलिकॉप्टर से फूलों की वर्षा भी की गई।
महाराष्ट्र से जुड़ी यह खबरें भी पढ़ सकते हैं...
PM ने महाराष्ट्र में 38,800 करोड़ के प्रोजेक्ट शुरू किए, बोले- नए भारत के पास बड़े सपने हैं 
PM नरेंद्र मोदी मुंबई पहुंचे। यहां उन्होंने 38,800 करोड़ रुपए से अधिक की परियोजनाओं का शिलान्यास और उद्घाटन किया। PM मोदी ने मुंबई मेट्रो लाइन 2A और 7 का उद्घाटन किया। इसमें अंधेरी से दहिसर तक फैला 35 किलोमीटर लंबा ऐलिवेटेड कॉरिडोर भी शामिल है। पूरी खबर पढ़ें...
मोदी ने शेयर किया मुंबई का नजारा, वंदे भारत ट्रेन के लोकार्पण में आए थे
प्रधानमंत्री नरेंद्र मोदी ने मुंबई के छत्रपति शिवाजी महाराज टर्मिनस से दो नई वंदे भारत ट्रेनों को हरी झंडी दिखाई। ये ट्रेनें मुंबई से साईंनगर शिरडी और मुंबई- सोलापुर के लिए चलाई जाएंगी। इसके बाद महाराष्ट्र में वंदे भारत ट्रेनों की संख्या चार हो जाएगी। पूरी खबर पढ़ें...